section_heading: Larin izbor
paragraph_text: Larin izbor je serija nastala u produkciji Nove TV koja je osvojila kako Hrvatsku tako i regiju. Serija je prodana u više od 40 zemalja svijeta. Prvu sezonu od 182 epizoda, Nova TV je emitirala 2011. i 2012. godine, a drugu sezonu od 162 epizode Nova TV prikazuje 2012. i 2013. godine. Autorica koncepta i supervizor projekta je Jelena Veljača; kreativni producent Branko Ivanda; redatelji: Tomislav Rukavina, Kristijan Milić, Robert Orhel, Mladen Dizdar; glavni pisac je Tomislav Hrpka, a urednik priče: Milijan Ivezić. Serijska uspješnica prerasla je i u filmski hit koji je rušio rekorde gledanosti u kinima 2012. godine Larin izbor: Izgubljeni princ. Larin izbor predstavio je i proslavio glavnu glumicu serije Doris Pinčić Rogoznicu koja je danas jedna od glavnih voditeljica RTL Televizije, a osim nje u seriji su likove utjelovili brojni poznati glumci: Ivan Herceg, Ecija Ojdanić, Frane Perišin, Stefan Kapičić, Filip Juričić, Marija Kohn, Mladen Vulić, Tamara Garbajs, Sanja Vejnović, i brojni drugi. Larin izbor je napeta ljubavna priča koja mora prebroditi brojne zapreke. Ovo je priča o izboru jedne žene između dva muškarca, izboru između karijere i obitelji, te odanosti i bitke za preživljavanjem. Glavne likove Laru i Jašu razdvoji more kada Jaša mora otići na dalek put ostavljajući Laru na milost i nemilost svoje zle majke. Lara je zatočena u, za nju, stranom elitnom svijetu dalmatinske aristokracije. Emocionalni usponi i padovi, šokantni obrati i jedna sudbina drže konstantne tenzije i zaokupljaju pažnju tijekom cijele radnje serije.